***NA KRAJU 2022. GODINE***

Poštovani članovi Hrvatskog sindikata šumarstva,

Na kraju smo još jedne poslovne godine i vrijeme je to kada obično analiziramo period koji je za nama.

**KOLEKTIVNI UGOVOR**

Glavna zadaća Sindikata je kolektivno pregovaranje, jer Kolektivni ugovor direktno utječe na materijalni položaj radnika. Nakon uspješno završenih kolektivnih pregovora u Zagrebu  02. 03. 2022. godine potpisan je Kolektivni ugovor za radnike  Hrvatskih šuma d.o.o.

Svaki Kolektivni ugovor je rezultat kvalitetnog socijalnog dijaloga, pa je tako i ovaj potpisani ugovor rezultat mogućnosti i pregovaranja u dobroj vjeri.

Hrvatski sindikat šumarstva je u pregovore ušao s ciljem da dođemo do kvalitetnog Kolektivnog ugovora i to na način da ne zadržimo samo postojeća prava, već da ih povećamo, pri tome misleći najviše na ona materijalna, a naravno ne zanemarujući i ostala koja se direktno odražavaju na socijalno-materijalni status radnika u Hrvatskim šumama d.o.o.

**Što nam donosi novi Kolektivni ugovor:**

* Plaće su  od 01. ožujka 2022. godine veće – vrijednost boda povećana  sa 2,22 kn na 2,38 kn;
* Zadržane su otpremnine za osobno uvjetovan otkaz i poslovno uvjetovan otkaz;
* Prilikom odlaska u mirovinu  radnik ima pravo na otpremninu u visini sedam prosječnih bruto plaća Društva HŠ d.o.o. u godini prije odlaska u mirovinu (pod uvjetom da je radnik u radnom odnosu u  HŠ d.o.o. najmanje 15 god.);
* Plaćeni dopust – dodana prava na plaćeni dan  za polazak djeteta  prvi put u jaslice i vrtić 1 dan, te za polazak djeteta prvi put u 1. razred osnovne škole 1 dan;
* Zaštita radnika kojima je utvrđena trajna zdravstvena nesposobnost – bolje i jasnije propisano;
* Radnici koji izvan radnog vremena upravljaju službenim vozilom i obavljaju poslove prijevoza radnika na posao i s posla (organizirani prijevoz) imaju pravo na dodatak na plaću od 15 bodova, a za prijevoz na udaljenosti većoj od 50 km 25 bodova;
* Dnevnice za rad na terenu – kada je radnik upućen na rad u mjesto koje je udaljeno više od 60 km od mjesta zaposlenja, prebivališta, ili boravišta, a omogućen mu je svakodnevni povratak u mjesto njegovog stalnog prebivališta, ili boravišta radnik ima pravo na dnevnicu za rad na terenu u iznosu 80,00 kn;
* Liječnički pregledi svih radnika jednom u dvije godine;
* Dar djeci - pravo na novčani dar imaju i djeca umrlih i poginulih radnika;

Da bi radnik ostvario pravo na dar za dijete, dijete mu ne mora biti prijavljeno na poreznoj kartici.

**Nakon potpisanog Kolektivnog ugovora potpisani su:**

* Sporazum - temeljen čl. 72. Kolektivnog ugovora, a kojim je dogovorena isplata nagrade za radne rezultate u visini 4.000,00 kn s plaćom za svibanj 2022. god. Dogovoreni su sljedeći novčani iznosi: - 800,00 kn bruto do 31. 10. 2022. god., te 500,00 kn uplatom u treći mirovinski stup do 31. 12. 2022.
* Dodatkom I. potpisanim 08. srpnja 2022. god. usuglašeni su članci 80 i 81. Kolektivnog ugovora, a koji se odnosi na reguliranje prava na putne troškove za dolazak na posao kao i na troškove prijevoza na radilišta.

Člankom 80.  je određeno da radnici koji putuju na posao na udaljenosti od 2,00-6,99 km imaju pravo na isplatu putnih troškova u visini cijene mjesečne karte javnog prijevoza za grad Zagreb (trenutno 360,00 kn).  Radnicima koji putuju na posao na udaljenostima većim od 7,00 km obračunavat će se 1,35 kn/km, ali ne više od 2.750,00 kn mjesečno.

Člankom 81. je određeno da se radnicima koji koriste vlastite automobile za prijevoz na radilište, a nije im osiguran prijevoz na radilište, odnosno prijevoz za potrebe posla putni troškovi obračunavaju na bazi 2,00 kn/km uz što je važno napomenuti da prema ovom članku nema postavljene gornje granice za isplatu.

* Potpisanim Sporazumom temeljem čl. 59. Kolektivnog ugovora iznos za podmirenje troškova prehrane povećan je s 416,00 kn na 500,00 kn.

Temeljem čl. 61. dogovorena je isplata stimulativnog dijela plaće u iznosu od 3.500,00 kn u dvije rate i to prva rata od 2.000,00 kn najkasnije do 10. listopada, a drugu rata od 1.500,00 kn najkasnije do 10. studenoga, a pravo na isplatu imaju radnici koji su u radnom odnosu na dan isplate. Stimulativni dio plaće obračunava se i isplaćuje temeljem efektivnih sati rada radnika za razdoblje od siječnja do rujna tekuće godine. Radnicima na određeno vrijeme pripada stimulativni dio plaće razmjerno vremenu provedenom u radnom odnosu.

Dogovoren je prigodni novčani Dodatak za Božić u iznosu od 2.500,00 kn.

* 15. studenog 2022. god. potpisan je Dodatak II. kojim se povećavaju materijalna prava radnika Hrvatskih šuma d.o.o. na način da se vrijednost boda od 01. 01. 2023. god. poveća sa 2,38 na 2,52.

Uz to prema čl. 58. Kolektivnog ugovora svakom radniku se Dodatak uvećao za 200 bodova, počevši od plaće za prosinac 2022. god.

Dodatkom II reguliran je niz članaka iz Kolektivnog ugovora, a sve potpisane Dodatke možete pogledati na web stranici Hrvatskog sindikata šumarstva [www.hrsindsum.hr](http://www.hrsindsum.hr)

**SEMINAR**

Seminar za glavne sindikalne povjerenike na temu „NOVI KOLEKTIVNI UGOVOR“ održan je od 21. – 23. 04. 2022. god. u Biogradu.

**PRAVNA ZAŠTITA**

Hrvatski sindikat šumarstva, putem regionalnih ureda Nezavisnih hrvatskih sindikata u Osijeku, Zagrebu, Rijeci i Splitu u 2022. god. je svojim članovima osigurao besplatnu pravnu pomoć i zastupanje u sporovima iz radnih odnosa zbog ostvarivanja i zaštite prava iz rada i po osnovi rada.

Pravnici regionalnih ureda nakon što naši članovi zatraže pravnu pomoć uvijek su spremni dati traženu informaciju vezanu za njihova prava.

**SKUPŠTINA HSŠ**

Nakon iznenadne smrti predsjednika Hrvatskog sindikata šumarstva, održana je Izvanredna sjednica Skupština Hrvatskog sindikata šumarstva 25. kolovoza 2022. god. u Tuhelju. Od tri kandidata koja su se predstavila sa svojim programima za predsjednika Hrvatskog sindikata šumarstva je izabran Josip Stojanović, na mandatno razdoblje svibanj/2024. godine.

**SPORTSKI SUSRETI**

U Umagu, u turističkom naselju Plave lagune od 22. do 26. lipnja 2022. godine održani su 15. Sportski susreti Hrvatskog sindikata šumarstva.

Sudjelovalo je oko 1400 članova Hrvatskog sindikata šumarstva, te gostiju iz Hrvatske i inozemstva (sindikati iz Slovačke, Češke i Mađarske). Natjecanje se odvijalo u 13 disciplina.

Ukupni pobjednik 15. Sportskih susreta sa 57 bodova je UŠP Bjelovar.

Drugi su bili Vinkovci sa 42 boda, a treće mjesto je osvojila UŠP Koprivnica sa 39 bodova.

Održano je natjecanje i u kuhanju čobanca. Najbolji ekipa su kuhari iz UŠP Karlovac, druge su Delnice, a treći UŠP Osijek.

Sportski susreti su ljepša strana sindikalnog rada, pa je tako na svojoj 23. sjednici Glavni odbor Hrvatskog sindikata šumarstva donio odluku o održavanju Sportskih susreta 2023. god. od 21. – 25. lipnja u Umagu.

**POMOĆI ČLANOVIMA HSŠ**

Prema Pravilniku o dodjeli pomoći članovima Hrvatskog sindikata šumarstva u 2022. god. je ukupno isplaćeno 261.284,50 kn pomoći.

Na 23. sjednici Glavnog odbora Hrvatskog sindikata šumarstva donesen je novi Pravilnik o načinu i postupku dodjele potpore članovima Hrvatskog sindikata šumarstva koji će se početi primjenjivati od 01. siječnja 2023. god. Tako će sada u slučaju smrti člana Sindikata obitelj dobiti jednokratnu potporu u iznosu 200,00 eura, za slučaj smrti člana uže obitelji (bračni drug, djeca, bračna, vanbračna, posvojena) 140,00 eura, za bolovanje koje traje neprekidno 12 mjeseci 270,00 eura uz uvjet da iznos naknade za bolovanje zadnja tri mjeseca ne prelazi 70% prosječne neto plaće isplaćene u Hrvatskim šumama d.o.o., za rođenje djeteta 140,00 eura, u slučaju elementarne nepogode i požara na stanu ili kući u vlasništvu člana Sindikata, ili njegovog supružnika uz uvjet da se u tom objektu stanuje 270,00 eura, a u slučaju teže bolesti člana Sindikata i članova njegove obitelji (bračnog druga i djece) može se članu Sindikata isplatiti potpora nakon dostave zahtjeva, liječničke dokumentacije i računa i to u iznosu od 50% od visine računa, a najviše u iznosu od 50% prosječne neto plaće u Hrvatskim šumama d.o.o. prema posljednjem objavljenom podatku, uz redovno plaćanje dopunskog osiguranja.

\* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \*

***Drage kolegice i kolege, članovi Hrvatskog sindikata šumarstva,***

***neka Vas dobrota, ljubav i zajedništvo povezuju i u godini što dolazi.***

***Želimo da nastupajuće blagdane provedete u miru, sreći, zadovoljstvu,***

***te Vama i Vašoj obitelji puno božićnog veselja i sretnu Novu 2023. godinu***

***želi Vaš***

Hrvatski sindikat šumarstva

\* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \*